## Naputak o načinu postupanja u radnjama usklađivanja duga i kriterijima za utvrđivanje broja mjesečnih rata za otplatu duga s osnova doprinosa za obvezna osiguranja nastalog po osnovi osiguranja pomora

### NN 126/2007 (10.12.2007.), Naputak o načinu postupanja u radnjama usklađivanja duga i kriterijima za utvrđivanje broja mjesečnih rata za otplatu duga s osnova doprinosa za obvezna osiguranja nastalog po osnovi osiguranja pomora

# MINISTARSTVO FINANCIJA

**3596**

Na temelju odredaba članka 37. stavka 5. Zakona o izmjenama i dopunama Pomorskog
zakonika (»Narodne novine«, broj 76/07) i članka 17. Zakona o sustavu državne
uprave (»Narodne novine«, broj 75/93, 92/96, 48/99, 15/00, 127/00, 59/01, 199/03
i 79/07) ministar financija, uz suglasnost ministra nadležnog za rad i ministra
nadležnog za zdravstvo, donosi

## NAPUTAK

### O NAČINU POSTUPANJA U RADNJAMA USKLAĐIVANJA DUGA I KRITERIJIMA ZA UTVRĐIVANJE BROJA MJESEČNIH RATA ZA OTPLATU DUGA S OSNOVA DOPRINOSA ZA OBVEZNA OSIGURANJA NASTALOG PO OSNOVI OSIGURANJA POMORACA

Članak 1.

Ovim se Naputkom potanje opisuje način postupanja u radnjama usklađivanja duga i
kriterijima za utvrđivanje broja mjesečnih rata za otplatu duga s osnova
doprinosa za obvezna osiguranja nastalog po osnovi osiguranja pomoraca, postupak
utvrđivanja prava na obročnu otplatu duga te tijela koja su dužna postupiti,
rokovi u kojima se imaju izvršiti pojedine radnje i ostala pitanja vezana uz
provedbu odredaba članka 37. Zakona o izmjenama i dopunama Pomorskog zakonika
(dalje u tekstu Zakon).

Članak 2.

(1) Pomorcem se, u smislu ovoga Naputka smatraju fizičke osobe koje u
evidencijama Porezne uprave imaju evidentirane dospjele a neuplaćene obveze
doprinosa za obvezna osiguranja nastalog s osnova osiguranja pomoraca i to:
1. pomorac – član posade broda pod stranom zastavom i/ili
2. pomorac – član posade broda pod hrvatskom zastavom u međunarodnim vodama.
(2) Dugom doprinosa u smislu odredbe članka 37. stavka 1. Zakona smatraju se
dospjele a neuplaćene obveze doprinosa za obvezna osiguranja, nastale s osnova
osiguranja pomoraca i to obveze:
1. za mirovinsko osiguranje na temelju generacijske solidarnosti (I. STUP),
2. za mirovinsko osiguranje na temelju individualne kapitalizirane štednje (II.
STUP) te
3. za zdravstveno osiguranje
i to ukupna svota svih doprinosa dospjela na naplatu do 31. srpnja 2007. zajedno
s obračunanim zateznim kamatama do toga datuma, bez obzira na razdoblje
provedeno u osiguranju po osnovama iz stavka 1. ovoga članka i bez obzira jesu
li te obveze utvrđene u nadležnosti Hrvatskog zavoda za mirovinsko osiguranje
(dalje u tekstu HZMO) ili Hrvatskog zavoda za zdravstveno osiguranje (dalje u
tekstu HZZO) ili u nadležnosti Ministarstva financija – Porezne uprave.
(3) Usklađivanjem duga doprinosa za obvezna osiguranja nastalog s osnova
osiguranja pomoraca u smislu odredbe članka 37. stavka 4. Zakona smatraju se
radnje provjere te sređivanja i ispravaka stanja duga prije donošenja rješenja o
obročnoj otplati duga a osobito radnje:
1. provjera datuma nastanka i datuma prestanka statusa u osiguranju po osnovi
pomorca,
2. provjera mjesečnih osnovica prema kojima je utvrđena obveza doprinosa za
svaki mjesec proveden u osiguranju,
3. provjera obračuna zateznih kamata sukladno Vjerodostojnom tumačenju članka 3.
stavka 3. Zakona o zateznim kamatama (»Narodne novine«, broj 28/96) na dug
doprinosa koji je kao saldo predan Poreznoj upravi,
4. provjera tijeka zastare prava na utvrđivanje i prava na naplatu duga,
5. utvrđivanje zastare prava na naplatu i donošenje rješenja o otpisu duga.
(4) Konačnim dugom doprinosa za obvezna osiguranja, nastalog s osnova osiguranja
pomoraca, smatra se dug iz stavka 2. ovoga članka, sa stanjem utvrđenim nakon
provedenog postupka usklađivanja sukladno stavku 3. ovoga članka.

Članak 3.

(1) Radnje iz članka 2. stavka 3. točaka 1. i 3. ovoga Naputka obavit će HZMO
i/ili HZZO i/ili REGOS – ovisno o vrsti duga i pripadnosti doprinosa.
(2) Radnje iz članka 2. stavka 3. točke 2. ovoga Naputka u dijelu osnovica za
obračun doprinosa koji se odnose na staž u osiguranju do 31. prosinca 2002.
obavit će:
– HZMO za doprinose za mirovinsko osiguranje na temelju generacijske
solidarnosti,
– HZZO za doprinose za zdravstveno osiguranje te
– Porezna uprava za sve doprinose koji se odnose na staž u osiguranju od 1.
siječnja 2003.
(3) Radnje iz članka 2. stavka 3. točke 2. ovoga Naputka vezano uz osnovice za
obračun doprinosa za mirovinsko osiguranje na temelju individualne
kapitalizirane štednje obavit će:
– REGOS u dijelu osnovica koje se odnose na staž u osiguranju do 31. prosinca
2004. te
– Porezna uprava u dijelu osnovica koje se odnose na staž u osiguranju od 1.
siječnja 2005.
(4) Radnje iz članka 2. stavka 3. točke 4. ovoga Naputka u dijelu duga što ga
je, kao dugovni saldo sa stanjem na dan 1. siječnja 2003., Porezna uprava
preuzela od HZMO i/ili od HZZO, temeljem odredbe članka 94. stavaka 2. i 3.
Zakona o doprinosima za obvezna osiguranja (»Narodne novine«, broj 147/02 i
177/04) obavit će zavod u čijoj je nadležnosti utvrđena obveza, a u dijelu duga
koji se odnosi na staž u osiguranju s početkom od 1. siječnja 2003. Porezna
uprava.
(5) Radnje iz članka 2. stavka 3. točke 4. ovoga Naputka u dijelu duga što ga
je, kao dugovni saldo sa stanjem na dan 1. siječnja 2005., Porezna uprava
preuzela od REGOS-a temeljem odredbe članka 94. stavaka 2. i 3. Zakona o
doprinosima obavit će REGOS, a u dijelu duga koji se odnosi na staž u osiguranju
s početkom od 1. siječnja 2005. Porezna uprava.
(6) Radnje iz članka 2. stavka 3. točke 5. ovoga Naputka obavit će Porezna
uprava.
(7) Radnje iz stavaka 1. do 4. ovoga članka nadležna tijela dužna su učiniti u
roku od 30 dana od dana zaprimanja podneska od strane Porezne uprave.

Članak 4.

(1) Postupak usklađivanja podataka i utvrđivanja prava na obročnu otplatu duga
pokreće dužnik podnošenjem jedinstvenog pisanog zahtjeva Poreznoj upravi –
ispostavi nadležnoj prema prebivalištu odnosno uobičajenom boravištu dužnika.
Jedinstveni pisani zahtjev sastavni je dio ovoga Naputka.
(2) Po zaprimljenom zahtjevu Porezna uprava provjerava stanje duga evidentirano
na brojčanim oznakama (šiframa) uplatnog računa i to:
– 8214 – doprinos za mirovinsko osiguranje na temelju generacijske solidarnosti
– 2046 – doprinos za mirovinsko osiguranje na temelju individualne
kapitalizirane štednje
– 8478 – doprinos za osnovno zdravstveno osiguranje
– 8532 – doprinos za osnovno zdravstveno osiguranje za osiguranike za koje se
doprinos uplaćuje prema posebnom propisu i
– 8591 – poseban doprinos za ozljede na radu i profesionalne bolesti.
(3) Nakon provjere stanja duga sastavlja se službena zabilješka koja se, zajedno
s preslikom jedinstvenog zahtjeva dužnika, dostavlja HZMO i/ili HZZO i/ili REGOS-u
koji će nakon zaprimanja podneska obaviti radnje sukladno članku 3. ovoga
Naputka.

Članak 5.

(1) Ako se u postupku provedenom od strane HZMO i/ili HZZO utvrdi stanje duga za
razdoblje – staž u osiguranju do 31. prosinca 2002. različito od stanja koje je,
kao dugovni saldo, Porezna uprava preuzela sa stanjem na dan 1. siječnja 2003.
Poreznoj upravi se dostavlja Nalog za ispravak salda.
(2) Ako se u postupku provedenom od strane REGOS-a utvrdi stanje duga za
razdoblje – staž u osiguranju do 31. prosinca 2004. različito od stanja koje je,
kao dugovni saldo, Porezna uprava preuzela sa stanjem na dan 1. siječnja 2005.
Poreznoj upravi se dostavlja promjena početnog stanja sistemskim putem.
(3) Ako se u postupku provedenom od strane HZMO i/ili HZZO utvrdi da su utvrđene
obveze za staž u osiguranju u razdoblju s početkom od 1. siječnja 2003. a koje
nije sukladno stvarnom razdoblju ili statusu u osiguranju, tada se Poreznu
upravu izvješćuje o tome na uobičajeni način (medijski) ali i pisanim putem
neposredno ispostavi od koje je zaprimljen podnesak.
(4) Ako se u postupku provedenom od strane HZMO i/ili HZZO i/ili REGOS-a utvrdi
da su obveze koje su evidentirane utemeljene i da ne slijede nikakve promjene o
tome se pisanim putem izvješćuje Porezna uprava.
(5) U svakom slučaju (podnesku) Poreznu upravu se obavještava o radnjama
poduzetima radi naplate duga s napomenom o stanju i novom obračunu zateznih
kamata sukladno Vjerodostojnom tumačenju članka 3. stavka 3. Zakona o zateznim
kamatama – ako novi obračun zateznih kamata, sukladno tom tumačenju, već nije
učinjen.

Članak 6.

(1) Porezna uprava postupa prema novim podacima i činjenicama zaprimljenima
sukladno članku 5. ovoga Naputka te:
1. evidentira promjenu salda duga i/ili
2. provodi knjiženje zateznih kamata odvojeno od glavnice i/ili
3. obavlja obnovu postupka utvrđivanja obveza sukladno novim podacima o
razdoblju i statusu u osiguranju ako su različiti od ranije zaprimljenih
podataka i/ili
4. donosi rješenje kojim utvrđuje zastaru prava na naplatu i iznosu duga koji se
ima otpisati radi zastare te provodi knjiženje otpisa duga u tom dijelu.
(2) Kada se u postupku prisilne naplate utvrdi nenaplativost duga isti se
otpisuje kao nenaplativ sukladno odredbama Općeg poreznog zakona (»Narodne
novine«, broj 127/00 i 150/02).

Članak 7.

(1) Nakon provedenih radnji iz članka 6. ovoga Naputka utvrđuje se konačno
stanje duga za svaku vrstu doprinosa.
(2) Zatezne kamate obračunane za dane koji slijede iza 31. srpnja 2007.
storniraju se prema odredbi članka 37. stavka 2. Zakona.
(3) Konačna svota duga utvrđena prema stavku 1. ovoga članka rasknjižava se i
to:
1. dug s brojčane oznake 8214 preknjižava se na brojčanu oznaku 8354
2. dug s brojčane oznake 2046 preknjižava se na brojčanu oznaku 2259
3. dugovi s brojčanih oznaka 8478 te 8532 i 8591 preknjižavaju se – u jednoj
svoti – na brojčanu oznaku 8834.
(4) Konačna svota duga svake vrste doprinosa utvrđena prema stavku 1. ovoga
članka dijeli se na jednake mjesečne obroke sukladno jedinstvenom zahtjevu
dužnika a najviše s brojkom 24 i tako se dobije svota mjesečnog obroka – obveze
za uplatu.

Članak 8.

(1) Svota konačnog duga može se otplatiti u jednakim mjesečnim obrocima i broju
obroka po izboru dužnika ali najviše u 24 mjesečna obroka sukladno odredbi
članka 37. stavka 2. Zakona. Pravo na obročnu otplatu ne može se ostvariti samo
za pojedinu vrstu doprinosa.
(2) O utvrđenoj konačnoj svoti duga za svaku vrstu doprinosa te broju obroka,
iznosu mjesečnih obroka za svaku vrstu doprinosa i početku (mjesecu) tijeka
otplate Porezna uprava donosi rješenje.
(3) Primjerak rješenja iz stavka 2. ovoga članka, u slučaju kada je odobrena
obročna otplata duga doprinosa za mirovinsko osiguranje na temelju generacijske
solidarnosti, dostavlja se na znanje Hrvatskom zavodu za mirovinsko osiguranje.
(4) Mjesečni obrok dospijeva na naplatu do zadnjega dana u mjesecu za tekući
mjesec, sukladno odredbi članka 37. stavka 2. Zakona, počevši od mjeseca koji
slijedi nakon mjeseca u kojemu je rješenje o obročnoj otplati postalo konačno.

Članak 9.

(1) Predajom zahtjeva za obročnu otplatu duga prekidaju se svi ovršni postupci
pokrenuti za naplatu duga koji je nastao po osnovi osiguranja pomoraca (članak
37. stavak 6. Zakona). Rješenje o prekidu ovršnog postupka donosi Porezna uprava
odnosno zavodi po službenoj dužnosti, zavisno o tome tko je pokrenuo ovršni
postupak naplate.
(2) Dužnik preuzima teret nove obveze i obvezu plaćanja konačnog duga u obrocima
i iznosima obroka utvrđenim rješenjem o čemu daje izjavu na jedinstvenom
zahtjevu kojega podnosi Poreznoj upravi.
(3) Na obvezu plaćanja duga doprinosa, nastalog s osnova osiguranja pomoraca, u
mjesečnim obrocima primjenjuju se odredbe članka 39. stavaka 3. i 4. Zakona o
izvršavanju državnog proračuna Republike Hrvatske za 2007. (»Narodne novine«,
broj 137/06 i 78/07) prema kojima je dužnik obvezan redovito podmirivati tekuće
obveze i za vrijeme plaćanja u obrocima te će se, u slučaju nepridržavanja
utvrđenih obveza, pokrenuti ovršni postupak za naplatu konačnog duga bez obzira
na dospijeća pojedenih mjesečnih obroka.

Članak 10.

Ovaj Naputak stupa na snagu danom objave u »Narodnim novinama«.

Klasa: 411-01/07-01/30
Urbroj: 513-07-21-01/07-1
Zagreb, 29. studenoga 2007.

Ministar financija
**Ivan Šuker**, v. r.

***Obrazac jedinstvenog zahtjeva za usklađivanje duga doprinosa i otplatom duga u
mjesečnim obrocima***

DUŽNIK
1. Ime i prezime \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
2. Adresa prebivališta \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
3. MBG \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
Mjesto i datum \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

POREZNA UPRAVA

PODRUČNI URED \_\_\_\_\_\_\_\_\_\_\_\_\_

ISPOSTAVA \_\_\_\_\_\_\_\_\_\_\_\_\_\_\_\_\_\_

**PREDMET: ZAHTJEV ZA USKLAĐIVANJE DUGA DOPRINOSA I OTPLATU DUGA U MJESEČNIM
OBROCIMA**

Pozivom na odredbe članka 37. stavka 3. Zakona o izmjenama i dopunama Pomorskog
zakonika i članka 4. stavka 1. Naputka o načinu postupanja u radnjama
usklađivanja duga i kriterijima za utvrđivanje broja mjesečnih rata za otplatu
duga doprinosa s osnova doprinosa za obvezna osiguranja nastalog po osnovi
osiguranja pomoraca podnosim zahtjev za usklađivanje duga i otplatu duga u
mjesečnim obrocima.
Molim da se u postupku usklađivanja stanja duga izvrše i radnje:
– utvrđivanja zastare prava na naplatu duga po osnovi doprinosa – ako postupak
za utvrđivanje zastare prava na naplatu istoga duga još nije proveden te
– provjere obračuna zateznih kamata obračunanih prema dugu doprinosa koji se
odnosi na razdoblje u osiguranju do 31. prosinca 2002., sukladno Vjerodostojnom
tumačenju članka 3. stavka 3. Zakona o zateznim kamatama – ako postupak provjere
obračuna zateznih kamata prema istom dugu još nije proveden.
Ovime izjavljujem da sam upoznat s odredbama Naputka o načinu postupanja u
radnjama usklađivanja duga i kriterijima za utvrđivanje broja mjesečnih rata za
otplatu duga doprinosa s osnova doprinosa za obvezna osiguranja nastalog po
osnovi osiguranja pomoraca i to:
1. s odredbom članka 2. stavka 2. Naputka prema kojoj se dugom doprinosa smatra
ukupan dug i to svih doprinosa bez obzira na razdoblje provedeno u osiguranju i
vrstu ili naziv obveznog doprinosa te
2. s odredbom članka 9. stavaka 2. i 3. Naputka prema kojoj preuzimam teret nove
obveze i obvezu plaćanja konačnog duga u obrocima i iznosima obroka utvrđenih
rješenjem Porezne uprave i prema kojoj sam obvezan redovito podmirivati tekuće
obveze te da će se, u slučaju nepridržavanja utvrđenih obveza, pokrenuti ovršni
postupak.
Konačni, usklađeni iznos duga otplatiti ću u \_\_\_\_\_ mjesečnih obroka1.

Potpis podnositelja

\_\_\_\_\_\_\_\_\_\_\_\_\_\_\_\_\_\_\_\_
Ovjera primitka: \_\_\_\_\_\_\_\_\_\_\_\_\_\_\_\_\_

\_\_\_\_\_\_
1najveći broj obroka može biti
24

Naputak, NN 126/2007-3596
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)